Diana Șoșoacă a intrat în cursa pentru funcția de primar General Capitalei. Biroul Electoral de Circumscripție al Municipiului București i-a admis candidatura șefei S.O.S.
În ultima zi de depunere a candidaturilor, Diana Șoșoacă a depus la Biroul Electoral alte 2000 de semnături, pentru completarea dosarului.
Deși, inițial, candidatura îi fusese respinsă, Senatoarea Diana Șoșoacă, președinta SOS, a primit într-un final acceptul de a candida la Primăria Capitalei.
”Astăzi, 30 aprilie 2024, ora 22.00, s-a procedat la afișarea Hotărârii Nr, 16 din data de 30.04.2024, privind admiterea candidaturii doamnei Ioanovici Șoșoacă Diana pentru funcția de Primar General al Municipiului București, candidat propus de SOS, atât la panoul de afișaj al Biroului Electoral de Circumscripție Nr.42 al Municipiului București, cât și pe pagina de internet https://b.prefectura.mai.gov.ro/”, potrivit Biroului Electoral de Circumscripție al Municipiului București, informează Adevărul.
Diana Șoșoacă a lansat mai multe acuzații la adresa BEC, că nu i-a acceptat candidatura la Primăria Capitalei. Senatoarea a susținut că este împiedicată să își completeze dosarul, acesta fiind incomplet.
„Eu nu am anunțat public că voi candida la Primăria Generală a Municipiului București ca să văd ce face domnul Marcel Ciolacu, dar domnul Marcel Ciolacu nu știe decât să dea telefoane ca să își manifeste hegemonia. Astăzi mi-am depus la București candidatura pentru Primăria Generală a Municipiului București ca să îi încurc pe toți. Mi-am depus candidatura când am văzut mârșăvia din București și cum vor să fure cu același Nicușor Dan care își bate joc de bucureșteni și tuturor le convine să iasă Nicușor Dan pentru că semnează ca primarul. Mă bucur că Marcel Ciolacu a căzut în plasa mea privind candidatura la București”, a transmis Diana Șoșoacă într-un comunicat de presă, precizând că o să îi facă cadou premierului un tricou pe care scrie „Mândru că sunt moldovean”, susținând că i-a chemat pe toți moldovenii să se revolte.